b"\n_START_ARTICLE_\nGeorg Landsberg\n_START_SECTION_\nVida i obra\n_START_PARAGRAPH_\nLandsberg va estudiar a les universitats de Leipzig i Breslau, obtenint el doctorat en aquesta \xc3\xbaltima el 1890. Des de 1893 i fins al 1904 va ser professor de matem\xc3\xa0tiques a la universitat de Heidelberg. El 1904 va retornar a la universitat de Breslau, per\xc3\xb2 nom\xc3\xa9s s'hi va estar dos anys, ja que el 1906 va acceptar un lloc a la universitat de Kiel, en la qual va romandre fins a la seva mort prematura el 1912. A Kiel, va ser mestre de Jakob Nielsen, qui li va dedicar paraules d'agra\xc3\xafment en la seva tesi doctoral de l'any 1913._NEWLINE_Landsberg \xc3\xa9s recordat per haver estat l'autor, juntament amb Kurt Hensel, del tractat est\xc3\xa0ndard sobre teoria de les funcions algebraiques: Theorie der Algebraischen Funktionen einer Variabeln (1902). La idea central del seu tractat procedeix dels treballs sobre nombres algebraics de Kronecker i Dedekind, a m\xc3\xa9s d'utilitzar l'analogia entre els enters algebraics d'un camp num\xc3\xa8ric algebraic i les funcions algebraiques d'una superf\xc3\xadcie de Riemann."